Poljoprivredna škola sa domom učenika (Futog)
Poljoprivredna škola sa domom učenika je srednja stručna škola za obrazovanje kadrova poljoprivredne, veterinarske i hortikulturne struke.

Istorijat 

Poljoprivredna škola u današnjem smislu te reči počela je da radi 1947, a tokom svog postojanja imala je nekoliko faza svog razvoja. Prvo je bila jednogodišnja brigadirska, zatim dvogodišnja specijalna gradinarska, da bi potom prerasla u srednju poljoprivrednu školu opšteg smera sa trogodišnjim trajanjem školovanja. Škola od 1949. radi po četvorogodišnjem programu obrazovanja poljoprivrednih tehničara opšteg smera, da bi se nakon toga otvorili odseci za ratarstvo, stočarstvo, voćarstvo i vinogradarstvo.

Poljoprivredna škola je od 1975. radila u okviru postojećeg programa reformi kao zajedničke osnove. Velikim prilivom učenika, 1977, prerasta u Centar za obrazovanje kadrova poljoprivredno-prehrambene struke i zajedničkog srednjeg vaspitanja i obrazovanja „Dr Siniša Stanković“. Pod ovim nazivom škola radi do 1993. kada menja ime u „Poljoprivredna škola sa domom učenika“.

Zgrada u kojoj se danas nalazi škola bila je nekad velelepni dvorac, sagrađen 1777. godine po želji Grofa Hadika.

Obrazovni profili 

Četvorogodišnji smerovi

 Poljoprivredni tehničar
 Veterinarski tehničar
 Tehničar poljoprivredne tehnike
 Zootehničar
 Tehničar hortikulture

Trogodišnji smerovi

 Cvećar-vrtlar
 Rukovalac-mehaničar poljoprivredne tehnike

Dom učenika 

U sastavu škole nalazi se i Dom učenika. Dom učenika u Futogu je osnovan 1947. godine, kao samostalna institucija čija namena je bila smeštaj, ishrana i obuka brigadira za potrebe privrede. Od 1977. godine zbog promene u obrazovanju dom ulazi u sastav škole. Smeštajni kapacitet doma je 190 učenika od čega 128 dečaka i 62 devojčica.

Dom učenika je smešten u sledećim objektima:

 Zgrada muškog doma koja je sagrađena 1958. godine a nalazi se u dvorištu Poljoprivredne škole. Učenici su smešteni u 33 sobe sa po 2, 3 i 4 ležaja a na raspolaganju su im spratna kupatila, učionice, TV sala.
 Zgrada ženskog doma koja se nalazi na putu Novi Sad — Bačka Palanka, u neposrednoj blizini katoličke crkve, izgrađena je 1864. godine, kao rođendanski poklon grofa Koteka svojoj ženi. Prvobitno je bila namenjena za smeštaj ženske siročadi austrougarskog carstva koje su kasnije služile na dvoru Kotekovih. Zgrada je odolevala zubu vremena i danas je jedna od najlepših u Futogu. Tokom 1998—99, izvršena su značajna ulaganja u ovaj objekat tako da su učenice danas smeštene u lepo uređenim apartmanima, koje čine po dve sobe čajna kuhinja i kupatilo. 
 Objekat za ishranu učenika izgrađen 1958. godine se nalazi u dvorištu škole a čine ga: trpezarija sa 120 mesta, magacinski prostor, prostor za pripremu hrane i vešeraj.

Vaspitni rad u domu se odvija u 8 vaspitnih grupa kao i kroz rad domskih sekcija od kojih treba posebno treba pomenuti fudbal, košarkašku, odbojku, stoni tenis, streljačku, dramsko-literarnu, likovnu, informatičku i foto-sekciju. Učenicima stoji na raspolaganju biblioteka sa značajnim brojem knjiga, kako školske lektire tako i neobavezne literature. Pored toga mogu koristiti i kompjutersku učionicu, sa pristupom internetu.

Spoljašnje veze 
 Web site škole

Obrazovanje u Novom Sadu
Srednje škole u Srbiji